 

**בבית הדין הצבאי המחוזי**

**במחוז שיפוטי צפון**

**בפני השופטת: סא"ל לידור דרכמן**

**בעניין: התובע הצבאי (ע"י ב"כ, קמ"ש תומר פרלשטיין)**

**נגד**

**הנאשם: מ/XXX סמ"ר ר' י' (ע"י ב"כ, עו"ד הולי שוורץ)**

**הכרעת-דין**

על פי הודאתו, מורשע הנאשם בעבירה של היעדר מן השירות שלא ברשות, לפי סעיף 94 לחוק השיפוט הצבאי, התשט"ו-1955, בגין כך שנעדר מיחידתו XXX מיום 08.10.2023 ועד יום 26.10.2023 למשך 19 ימים, בהתאם לכתב האישום המתוקן.

**ניתנה היום, ט''ו בטבת תשפ"ד, 27.12.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

**שופטת**

**גזר-דין**

הנאשם הורשע על פי הודאתו בכתב אישום מתוקן בעבירה של היעדר מן השירות שלא ברשות, על כי נעדר מיחידתו XXX לתקופה בת 19 ימים, אשר הסתיימה בהתייצבותו.

הנאשם גויס לצה"ל בחודש דצמבר 2020 ומתדפיסו האישי עולה כי אין לחובתו עבירות נוספות של היעדרות משירות ואף עברו המשמעתי נקי מכל רבב (ת/1).

הצדדים נקשרו בהסדר טיעון המבקש לאזן בין חומרת העבירה, בפרט על רקע העובדה שבוצעה במהלך מלחמת "חרבות ברזל", בה מחויב היה הנאשם לשרת בתפקיד תותחן דוהר, לבין קשיים ראייתיים משמעותיים לצד נסיבות אישיות חריגות, לרבות מצב נפשי מורכב (שלא יפורט מפאת צנעת הפרט, אפנה בהקשר זה לראיות ההגנה בס/1 וס/2), אשר הובילו להתאמת פרופיל 64.

כידוע, ככלל עבירה של היעדרות מן השירות פוגעת בשורת ערכים חברתיים ובהם הצורך בשמירה על עקרון השוויון בחלוקת הנטל, בצורכי המשמעת והביטחון הצבאיים ובמוכנות וכשירות יחידות הצבא לבצע את משימותיהן, בפרט בתקופת לחימה. מן העבר האחר, בראי הטיעונים לקולה, ובראשם הקשיים הראייתיים המשמעותיים וכן מצבו הנפשי של הנאשם ויתרת נסיבותיו האישיות, מצאתי כי מדובר בהסדר סביר ועל כן מצאתי לכבדו.

**על הנאשם נגזרים, אפוא, העונשים הבאים:**

1. **שלושים ושמונה (38) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן שלושים (30) ימים למשך שנתיים (2), שלא יעבור עבירה לפי סעיף 92 או 94 לחוק השיפוט הצבאי, התשט"ו-1955.**
3. **הורדה לדרגת טוראי.**

העתק מגזר הדין יועבר לשלישות מתקן הכליאה, לאור העובדה כי מתדפיסו האישי שהוגש לבית הדין עולה כי ההיעדרות שהחלה ביום 08.10.2023 טרם נסגרה שלישותית.

**זכות ערעור כחוק.**

**ניתן היום, טו' בטבת תשפ"ד, 27.12.2023, והודע בפומבי ובמעמד הצדדים.**

**\_\_\_\_\_\_\_\_\_\_\_**

**שופטת**

**העתק נכון מהמקור  
  
ק' בית הדין**

**נערך על ידי: ס.ש**

**בתאריך: 01.01.2024**

**חתימת המגיה: סגן שיר בן-ארמון**